Langtidsledige nordjyder er begyndt at tage uddannelse, så de får ret til 26 ugers uddannelsesydelse og dermed et levegrundlag, når de mister dagpengene. Men tilstrømningen til uddannelse sker snarere i sneglefart end i raketfart, oplyser DR Nordjylland. Jobcentre og erhvervsskoler har fingeren på pulsen i forhold til de langtidslediges uddannelseslyst; og meldingen er flere steder, at de arbejdsløse ikke ligefrem vælter ind på skolebænkene. Efter en træg start i begyndelsen af året med kun 25 langtidsledige i uddannelse hos AMU Nordjylland, går det nu lidt bedre, fortæller direktør Lasse Breddam, og AMU får p.t. mellem 15 og 20 henvendelser om dagen. Men 15-20 stykker om dagen er stadig ikke mange, set i forhold til, at 3500 nordjyder faktisk er omfattet af uddannelsestilbuddet. Og det undrer også  på skolen SOSU Nord, at der fra denne gruppe max. er kommet 8-10 henvendelser, siger Lene Kvist, der er kursus- og udviklingschef. Arbejdsmarkedschef i Hjørring Michael Duus Nielsen, har fra sit jobcenter kun har sendt 42 af en gruppe på 500 langtidsledige videre på kurser på uddannelsesydelse: - Denne gruppe af udfaldstruede er grundlæggende ikke så homogen som beredskabet er lagt til rette for. Den gruppe mangler ikke bare et job, men den har i meget høj grad også andre udfordringer, siger Michael Duus Nielsen. Uddannelsesydelsen i 26 uger udgør 80 procent af dagpengene for forsørgere og 60 procent for ikke-forsørgere.

Referat:
Langtidsledige nordjyder er begyndt at tage uddannelse, så de får ret til 26 ugers uddannelsesydelse og dermed et levegrundlag, når de mister dagpengene.